ចិន​ដោះលែង​អ្នក​នេសាទ​វៀតណាម​២១​នាក់
ព័ត៌មាន​អន្តរជាតិ​សំខាន់​ៗ​សម្រាប់​យប់​ថ្ងៃ​សៅរ​ ទី​២១​ ខែ​មេសា​។
ចិនប្រាប់ឲ្យដឹងថាខ្លួនបានដោះលែងអ្នកនេសាទវៀតណាម២១នាក់ដែលត្រូវបានឃុំខ្លួនអស់រយៈពេលជាងមួយខែនៅក្នុងតំបន់មានជម្លោះនៃសមុទ្រចិនខាងត្បូង។ ទីភ្នាក់ងារព័ត៌មាន Xinhua ផ្លូវការរបស់ប្រទេសចិនបានរាយការណ៍កាលពីថ្ងៃសុក្រថាពួកបុរសទាំងនោះបានត្រូវដោះលែងបន្ទាប់ពីមានការចុះហត្ថលេខាលើការធានាជាលាយលក្ខណ៍អក្សរ។ ទីភ្នាក់ងារព័ត៌មាន Xinhua ប្រាប់ឲ្យដឹងទៀតថាការធានានោះជាការសន្យាមិនរំលោភសិទ្ធិដែននាវាចរណ៍របស់ចិនទៀត ជាពិសេសការនេសាទនៅក្នុងដែនទឹករបស់ចិន។ ពួកអ្នកនេសាទត្រីបានត្រូវចាប់ខ្លួននៅដើមខែមិនានៅជិតប្រជុំកោះផារ៉ាសែល (Paracel) ដែលបានត្រូវត្រួតត្រាដោយចិន ក៏ប៉ុន្តែបានទាមទារដោយប្រទេសវៀតណាម។ ការដោះលែងអ្នកនេសាទបានកើតមានឡើងនៅពេលដែលរដ្ឋាភិបាលទីក្រុងប៉េកាំងបានជាប់គាំងក្នុងជម្លោះជាមួយប្រទេសហ្វីលីពីននៅក្នុងតំបន់មានជម្លោះមួយទៀតនៃសមុទ្រចិនខាងត្បូង។ រដ្ឋាភិបាលទីក្រុងប៉េកាំង និយាយយ៉ាងទទូចថាតំបន់ដែលមានទំហំ៣,៥លានគីឡូម៉ែត្រការ៉េជាផ្នែកមួយនៃដែនទឹករបស់ខ្លួន។ ប្រទេសហ្វីលីពីន ម៉ាឡេស៊ី ប្រ៊ុយណេ និងកោះតៃវ៉ាន់ ក៏បានទាមទារផ្នែកនានានៃសមុទ្រនោះដែរ។ អង្គការសហប្រជាជាតិត្រូវតែពិចារណាបញ្ជូនអ្នកសង្កេតការណ៍កាន់តែច្រើនឡើងថែមទៀតទៅកាន់ប្រទេសស៊ីរីដែលជាទីកន្លេងដែលបទឈប់បាញ់គ្នាសម្របសម្រួលដោយអង្គការសហប្រជាជាតិ កំពុងបង្ហាញសញ្ញាថាអាចដោះស្រាយបាន។ កងកម្លាំងសន្តិសុខអាហ្វហ្គានីស្ថាន បានឃុំខ្លួនពួកបះបោរ៥នាក់ ដែល៣នាក់ជាជនជាតិបាគីស្ថាននិង២នាក់ទៀតជាជនជាតិអាហ្វហ្គានីស្ថាន និងរួមមានគ្រឿងផ្ទុះចំនួន១០តោនដែលពួករដ្ឋអំណាចនិយាយថាពួកកងជីវពលមានគោលបំណងប្រើប្រាស់នៅក្នុងការវាយប្រហារក្នុងរដ្ឋធានីកាប៊ុល (Kabul)។ ទីផ្សារអចលនទ្រព្យនៅកោះតៃវ៉ាន់បានធ្លាក់ចុះជិត៤០ភាគរយនៃត្រីមានទីមួយក្នុងឆ្នាំ២០១២ដែលជាចំនួនទាបក្នុងរយៈពេល១០ឆ្នាំមកនេះ បញ្ហាសំខាន់មកពីពន្ធដារប្រណិតថ្មីដែលមានគោលបំណងទប់ទល់នឹងពួកអ្នកទិញទ្រព្យសម្បត្តិទុកដើម្បីចំណេញ។ បេសកជនតុលាការឧក្រិដ្ឋកម្មអន្តរជាតិ (ICC) បា្រប់ឲ្យដឹងថាលីប៊ីកំពុងប្រមូលភ័ស្តុតាងប្រឆាំងនឹងលោក សេហ្វ អាល អ៊ីស្លាម កាដាហ្វី (Seif al-Islam Kadhafi) ក្នុងក្តីសង្ឃឹមបញ្ចុះបញ្ចូលពួកចៅក្រមតុលាការឧក្រិដ្ឋសង្គ្រាមអន្តរជាតិឲ្យផ្តល់ការយល់ព្រមដល់ការកាត់ទោសនៅក្នុងស្រុក។ ភ្នំភ្លើងផូផូខាធឺផេត (Popocatepet) នៃប្រទេសម៉ិកស៊ិក (Mexico) បានផ្ទុះកាលពីព្រឹកថ្ងៃសុក្រដែលនាំឱ្យមានពពកផេះឡើងទៅលើមេឃនៃភាគអាគ្នេយ៍នៃរដ្ឋធានីនេះ។